ปัจจัยความเสี่ยง 

ความเสี่ยงด้านการเปลี่ยนแปลงเทคโนโลยีผลิตภัณฑ์

เทคโนโลยีการผลิตคอยล์ระบบปรับอากาศรถยนต์ปัจจุบันได้มีการพัฒนาเปลี่ยนแปลงไปจากเทคโนโลยี
Fin & Tube ที่บริษัทใช้
ส่งผลให้ปริมาณความต้องการผลิตภัณฑ์ปรับลดลงเมื่อเทียบกับยอดขายในอดีต

อย่างไรก็ตาม
การเปลี่ยนแปลงเทคโนโลยีดังกล่าวข้างต้นกระทบเพียงความต้องการผลิตภัณฑ์บางส่วนในตลาดรถยนต์ส่วนบุคคล
ในส่วนของตลาดรถอื่นๆ ที่ต้องการผลิตภัณฑ์ที่แข็งแรงทนทาน เช่น รถบรรทุก รถโดยสาร
รถใช้งานหนัก หรือแม้กระทั่งตลาดรถยนต์ส่วนบุคคลบางส่วนในต่างประเทศ
ยังคงมีความต้องการใช้ผลิตภัณฑ์ที่ผลิตโดยเทคโนโลยี Fin&Tube นอกเหนือจากนี้
ในส่วนของเครื่องปรับอากาศสำหรับบ้านและอาคาร ตลอดจน สินค้าประเภทตู้แช่เย็น
หรือผลิตภัณฑ์ในระบบปรับอากาศอื่นๆ
ก็ยังคงมีความต้องการใช้ผลิตภัณฑ์ของบริษัทอย่างต่อเนื่องอยู่เช่นกัน ดังนั้น
การเปลี่ยนแปลงเทคโนโลยีผลิตภัณฑ์ จึงมีผลกระทบต่อบริษัทเพียงบางส่วนเท่านั้น โดย ณ ปัจจุบัน
บริษัทอยู่ระหว่างการประเมินและวางแผนขยายฐานตลาดเพื่อชดเชยกับกลุ่มลูกค้าที่ถูกทดแทนโดยผลิตภัณฑ์ที่ผลิตด้วยเทคโนโลยีแบบใหม่

ความเสี่ยงด้านคุณภาพถ่านหิน

เนื่องจากถ่านหินเป็นเชื้อเพลิงธรรมชาติชนิดหนึ่งซึ่งมีสถานะเป็นของแข็ง
รวมทั้งเป็นสินค้าซึ่งต้องมีการขนส่งและนำเข้าในลักษณะสินค้าแบบเทกอง
โดยในการนำเข้าถ่านหินแต่ละครั้งจะมีถ่านหินที่มีคุณสมบัติแตกต่างกันในด้านค่าความร้อน ความชื้น
ปริมาณขี้เถ้า และปริมาณกำมะถัน ซึ่งบริษัทไม่สามารถที่จะควบคุมคุณภาพจากแหล่งผลิตได้

ด้วยเหตุนี้
บริษัทจึงให้ความสำคัญและติดต่อกับผู้ผลิตและผู้จำหน่ายที่มีความน่าเชื่อถือเพื่อให้ได้ถ่านหินที่มีคุณภาพ
นอกจากนี้ บริษัทจะมีผู้รับจ้างทำการแยกและคัดเลือกคุณภาพถ่านหินให้กับบริษัท
ก่อนจัดส่งสินค้าให้แก่ลูกค้าที่เป็นโรงงานอุตสาหกรรม
เพื่อให้ได้คุณสมบัติเหมาะสมตามความต้องการของลูกค้าแต่ละราย
และให้ลูกค้าได้ใช้ถ่านหินมีคุณภาพที่เหมาะสมสำหรับหม้อไอน้ำของโรงงานอุตสาหกรรมแต่ละแห่ง
เนื่องจากหม้อไอน้ำมีการออกแบบเชิงวิศวกรรมที่แตกต่างกันออกไป

ความเสี่ยงด้านสิ่งแวดล้อม

ถ่านหินที่นำมาใช้ในโรงงานอุตสาหกรรมมีหลายประเภท ได้แก่ แอนทราไซด์ บิทูมินัส ซับบิทูมินัส
และลิกไนต์ เมื่อนำถ่านหินมาเผาไหม้ ออกซิเจนในอากาศจะทำปฏิกิริยากับถ่านหิน
ทำให้เกิดก๊าซพิษออกมา โดยเฉพาะถ่านหินลิกไนต์ จะก่อให้เกิดมลภาวะกับสิ่งแวดล้อมสูง
ในขณะที่ถ่านหินประเภทอื่นๆ จะก่อให้เกิดมลภาวะกับสิ่งแวดล้อมน้อยมาก

ในโครงการบริษัทฯจะนำเข้าถ่านหินประเภทบิทูมินัสและซับบิทูมินัส ซึ่งเป็นถ่านหินที่มีคุณภาพดีและมีกำมะถันในระดับต่ำ ทำให้มีผลกระทบกับสิ่งแวดล้อมน้อยเมื่อนำมาใช้งาน และจากการที่บริษัทฯ มีการว่าจ้าง บริษัท พลังงานเซอร์วิส ซึ่งผู้เชี่ยวชาญในการบริหารจัดการด้านธุรกิจถ่านหิน โดยจะมีระบบการจัดเก็บถ่านหินอย่างถูกต้องตามหลักวิชาการ และมีมาตรการในการควบคุมฝุ่นอย่างรัดกุม อาทิ การจัดให้มีผ้าใบคลุมรอบกองถ่านหิน การฉีดน้ำดักฝุ่นไม่ให้ฟุ้งกระจาย และรถบรรทุกถ่านหินจะมีผ้าใบปิดคลุม ทำให้ลดผลกระทบที่จะมีต่อสภาวะแวดล้อม

ความเสี่ยงด้านปัจจัยการผลิตและต้นทุนผลิต

ประสิทธิภาพของเครื่องจักรของบริษัทเปรียบเทียบกับเทคโนโลยีเครื่องจักรปัจจุบัน 

  เนื่องจากเครื่องจักรส่วนใหญ่ของบริษัทมีอายุงานโดยเฉลี่ยเกินกว่า 10 ปี
  ซึ่งนอกจากจะเสียเปรียบด้านความล้าหลังทางเทคโนโลยี่แล้ว
  ยังอาจก่อให้เกิดข้อจำกัดในการรับงานผลิตสินค้ารุ่นใหม่ที่ต้องใช้วัตถุดิบและกรรมวิธีการผลิตที่แตกต่างไปจากเดิม
  รวมทั้งอาจเพิ่มภาระในด้านการบำรุงรักษาอีกด้วย

  อย่างไรก็ตาม เนื่องจากเครื่องจักรที่ใช้อยู่ในปัจจุบัน
  ผลิตโดยผู้ผลิตเครื่องจักรชั้นนำจากอเมริกาและยุโรป
  ประกอบกับพนักงานที่ดูแลก็มีประสบการณ์ในการทำงานโดยเฉลี่ยเกิน 10 ปีขึ้นไป
  จึงทำให้สามารถดูแลสภาพเครื่องจักรให้พร้อมใช้งานได้อย่างต่อเนื่อง
  และกรณีจำเป็นต้องซ่อมแซมก็สามารถระบุสาเหตุและวิธีแก้ไขปัญหาได้อย่างถูกต้อง
  ซึ่งจะช่วยลดภาระด้านเวลาและค่าใช้จ่ายลงได้

การพึ่งพิงผู้ผลิตและจัดจำหน่ายวัตถุดิบภายในประเทศที่มีจำนวนน้อยราย

  มีวัตถุดิบหลัก 2 ประเภท คือ ท่อทองแดงและแผ่นอลูมิเนียม
  ที่บริษัทต้องพึ่งพิงจากผู้ผลิตและจำหน่ายในประเทศ จำนวน
  น้อยราย

  บริษัทได้แก้ไขปัญหาด้านความเสี่ยงดังกล่าว
  โดยจัดหาแหล่งผลิตและจำหน่ายเพิ่มขึ้นทั้งในและต่างประเทศ โดยในระหว่าง
  ปี 2549-2550 บริษัทได้เริ่มนำเข้าท่อทองแดงจากต่างประเทศ
  และเพิ่มการซื้อจากผู้จัดจำหน่ายรายอื่นๆ ด้วย

ภาวะความผันผวนของราคาวัตถุดิบ

  ราคาท่อทองแดง ในปี 2548-2549 ที่ผ่านมามีความผันผวนค่อนข้างมาก
  และมีผลกระทบต่อต้นทุนการผลิตอย่างรุนแรง

  บริษัทได้ป้องกันปัญหาโดยพิจารณาปรับราคาขายสินค้าทุก 3 เดือน
  หรือในบางครั้งอาจถี่กว่าที่กำหนด หากภาวะราคาผันผวนรุนแรง
  เพื่อให้สอดคล้องทันกับการเปลี่ยนแปลงของราคาวัตถุดิบ ในขณะเดียวกัน
  เมื่อได้รับคำสั่งซื้อหรือผลิตแล้ว
  ก็จะเร่งจัดหาวัตถุดิบตามปริมาณและราคาที่ใช้เป็นพื้นฐานในการคำนวณต้นทุนขาย
  เพื่อป้องกันความผันผวนของราคาวัตถุดิบภายหลังรับคำสั่งซื้อสินค้า
  ซึ่งจะมีผลต่ออัตรากำไรของการขายสินค้า lot นั้นๆ

  ส่วนราคาเหล็กแท่ง ที่มีความผันผวนรุนแรงในปี 2550 ต่อเนื่อง 2551
  ส่งผลกระทบโดยตรงต่ออัตราการผลิต เนื่องจาก BRP
  ขาดแคลนเงินทุนสำหรับจัดหาวัตถุดิบในการผลิต ทำให้ไม่สามารถเพิ่มกำลังการผลิตได้ตามแผน

  กรณีดังกล่าว
  ผู้บริหารได้พยายามบรรเทาปัญหาโดยจัดหาแหล่งเงินทุนที่ให้ความช่วยเหลือในลักษณะจัดหาเหล็กแท่งให้
  ซึ่งสามารถบรรเทาปัญหาได้เพียงชั่วคราวเท่านั้น เนื่องจาก
  สภาพตลาดโดยรวมเกิดการขาดแคลนเหล็กแท่ง ซึ่ง BRP
  ได้พยายามบริหารเงินทุนหมุนเวียนที่มีจำนวนค่อนข้างจำกัดเพื่อก่อให้เกิดประโยชน์สูงสุดแก่กิจการ
  โดยในช่วงปลายปี 2550 ได้มีความพยายามกักตุนสต๊อกวัตถุดิบ
  เพื่อลดความเสี่ยงการขาดแคลนวัตถุดิบ และเพิ่มโอกาสในการทำกำไรในระยะสั้น

  ในส่วนของถ่านหิน ซึ่งในช่วงที่ผ่านมาระดับราคามีการปรับเพิ่มขึ้นบ้างตามภาวะราคาน้ำมันโลก
  แต่โดยภาพรวมนับว่าอัตราการเปลี่ยนแปลงค่อนข้างน้อยมากเมื่อเทียบกับความผันผวนของราคาน้ำมัน
  โดยต้นทุนรวมอาจได้รับผลกระทบจากต้นทุนค่าขนส่งที่ปรับสูงขึ้นตามระดับราคาน้ำมัน แต่เนื่องจาก
  การกำหนดราคาขายของถ่านหิน เป็นลักษณะ Mark up
  กอปรกับธุรกิจของบริษัทเป็นแบบซื้อมาขายไป
  บริษัทจึงสามารถบริหารความเสี่ยงโดยผลักภาระต้นทุนที่เพิ่มขึ้นให้กับผู้ซื้อได้ในระดับหนึ่ง

ความเสี่ยงทางด้านการเงิน

ผลกระทบจากการเปลี่ยนแปลงอัตราแลกเปลี่ยน

  เนื่องจากบริษัทมีทั้งการนำเข้าวัตถุดิบ และส่งออกสินค้าสำเร็จรูปบางส่วน นอกจากนี้ ในปี 2551
  ยังมีการสั่งซื้อถ่านหิน และการเช่าเรือขนส่ง ที่ชำระด้วยเงินตราต่างประเทศ
  ในขณะที่บริษัทยังไม่มีวงเงินเพื่อซื้อขายเงินตราต่างประเทศกับสถาบันการเงิน
  จึงเกิดความเสี่ยงด้านอัตราแลกเปลี่ยน ซึ่งอาจส่งผลกระทบทั้งด้านบวกและลบต่อบริษัท

  อย่างไรก็ตาม ความเสี่ยงดังกล่าวจะหักกลบกันเองในบางส่วนที่เป็นเงินสกุลเดียวกัน (Natural
  Hedge) สำหรับส่วนที่เหลือ บริษัทจะป้องกันความเสี่ยงโดยใช้อัตราแลกเปลี่ยนที่
  Conservative ในการคำนวณเพื่อกำหนดราคาขายและประมาณการต้นทุน
  เพื่อรองรับความเสี่ยงไว้แล้วในระดับหนึ่ง นอกจากนี้
  สำหรับลูกค้าที่มีการติดต่อกันในลักษณะมีสัญญาซื้อขายต่อเนื่องตลอดปี
  จะกำหนดต้นทุนและราคาขายไว้เป็นรายไตรมาสล่วงหน้า
  และยอมรับซึ่งกันและกันให้มีการปรับราคาในกรณีอัตราแลกเปลี่ยนมีการเปลี่ยนแปลงเกินกว่าร้อยละ
  10 เป็นต้น อนึ่ง เพื่อเพิ่มมาตรการป้องกันปัญหาดังกล่าว
  บริษัทอยู่ระหว่างการพิจารณาความเหมาะสมในการเปิดบัญชีเงินสกุลต่างประเทศ
  เพื่อลดความเสี่ยงและเกิดความคล่องตัวในการรับและจ่ายเงินต่างประเทศสกุลเดียวกัน
  ในเวลาที่ใกล้เคียงกัน

ระยะเวลาที่ใช้สำหรับจัดหาเงินทุนหมุนเวียน และจำนวนเงินที่จะจัดหาได้

  อุปสรรคหนึ่งในการเพิ่มยอดขายของธุรกิจเครื่องปรับอากาศ คือ
  ไม่สามารถจัดหาสินเชื่อเพื่อเป็นเงินทุนหมุนเวียนในธุรกิจได้
  ซึ่งเป็นปัญหาที่เกิดกับธุรกิจผลิตเหล็กเส้นของ BRP ในปี 2550 ด้วยเช่นกัน กล่าวคือ
  วงเงินสินเชื่อที่มีจำนวนจำกัด เมื่อระดับราคาวัตถุดิบเพิ่มสูงขึ้นอย่างต่อเนื่อง
  วงเงินสินเชื่อที่มีจึงมีจำนวนไม่เพียงพอสำหรับการดำเนินธุรกิจ
  ส่งผลให้ขาดแคลนเงินทุนในการจัดหาวัตถุดิบ
  ด้วยเงินทุนหมุนเวียนจำนวนจำกัดการเพิ่มยอดขายในช่วงที่ผ่านมาจึงทำได้ค่อนข้างยาก
  ซึ่งแตกต่างจากธุรกิจค้าถ่านหินที่มีธนาคารพาณิชย์หลายแห่งพิจารณาให้การสนับสนุนแก่บริษัท

  นอกจากนี้ การขายเงินลงทุน BRP
  ด้วยแนวคิดพื้นฐานและข้อมูลในเชิงเปรียบเทียบที่ค่อนข้างชัดเจนว่า เงินทุนจำนวนเดียวกัน
  เมื่อลงทุนในธุรกิจผลิตเหล็กเส้นอาจทำให้ธุรกิจสามารถดำเนินไปได้เพียงระดับจุดคุ้มทุน
  ในขณะที่ธุรกิจถ่านหินสามารถสร้างผลตอบแทนในอัตราที่สูงกว่าได้ ทั้งนี้
  การทำรายการดังกล่าวจะทำให้บริษัทได้รับเงินทุนเพื่อใช้หมุนเวียนเพิ่มอีกจำนวน 300 ล้านบาท
  ซึ่งคาดการทำรายการจะแล้วเสร็จภายในไตรมาสที่ 2/2551 นี้

ภาระและความเสี่ยงที่อาจเกิดขึ้นจากการเข้าค้ำประกันการใช้สินเชื่อของบริษัทย่อย และลงนามในบันทึกข้อตกลงยอมรับหนี้เงินกู้ของบริษัทเป็นหนี้ด้อยสิทธิ

  เนื่องจาก บริษัทมีภาระการค้ำประกันวงเงินสินเชื่อของ บริษัท เหล็กบูรพา อุตสาหกรรม จำกัด
  จำนวน 345 ล้านบาท จึงเกิดความเสี่ยงกรณีบริษัทย่อยดังกล่าวผิดนัดชำระหนี้

  อย่างไรก็ตาม ด้วยเงื่อนไขประกอบการขายหุ้น BRP
  ที่กำหนดให้ผู้ซื้อจะต้องชำระคืนเงินกู้ยืมจำนวน 100 ล้านบาท
  พร้อมปลด/รับช่วงภาระค้ำประกันหนี้จำนวน 345 ล้านบาท ทำให้ความเสี่ยงดังกล่าวหมดไป
  ภายหลังการทำรายการซื้อขายหุ้น
  แล้วเสร็จ